
Naturvernforbundet i Nord-Trøndelag

Postboks 132

7702 Steinkjer


03/626-    ARTS-VI-MOK
31.01.2003

444.6

Klage på vedtak i gaupenemnda for Nord-Trøndelag og Fosen

Det vises til klage fra Naturvernforbundet i Nord-Trøndelag av 17. januar 03 på vedtak fattet av Gaupenemnda for Nord-Trøndelag og Fosen den 12. desember 02. Gaupenemnda for Nord-Trøndelag og Fosen behandlet klagen i møte den 22. januar 03. Gaupenemnda opprettholdt sitt vedtak av 12. desember 02, og saken er oversendt direktoratet for endelig avgjørelse. 

Dokumenter som ligger til grunn for vår klagebehandling: 

· St. meld. nr. 35 (1996-97) Om rovviltforvaltning

· Innst. St. nr. 301 (1996-97)

· Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000

· St. meld. nr. 24 (2000-2001) Regjeringens miljøvernpolitikk og rikets miljøtilstand

· St. prp. nr. 1 (2001-2002)

· Forskrift om regionale rovviltnemnder fastsatt av Direktoratet for naturforvaltning 30. august 2002

· Saksutredning for Gaupenemnda for Nord-Trøndelag og Fosen, om kvotejakt på gaupe i 2003

· Protokoll fra møte i Gaupenemnda for Nord-Trøndelag og Fosen 12. desember 02 (Sak 4/02)

· Klage fra Naturvernforbundet i Nord-Trøndelag på vedtak i gaupenemnda, datert 17. januar 02

· Innkalling til telefonmøte 22. januar 03, for behandling av klage fra Naturvernforbundet

· Protokoll fra telefonmøte i Gaupenemnda for Nord-Trøndelag og Fosen  22. januar 03 - klagebehandling (sak 1/03)

Saksgang

Fylkesmannen i Nord-Trøndelag er sekretariat for gaupenemnda og har tilrettelagt det faglige grunnlaget for nemnda. Fylkesmannen tilrådde en kvote for Nord-Trøndelag og Fosen for 2003 på totalt 12 dyr. Fylkesmannen tilrådde at det ble iverksatt jakt på 5 dyr fra jaktstart, og at det maksimalt kunne tas ut 2 hunngauper 1 år og eldre av denne startkvoten. Videre tilrådde fylkesmannen at en reservekvote på inntil 7 dyr skulle vurderes iverksatt senere i jaktperioden, og at inntil 1 dyr av reservekoten kunne være hunngaupe 1 år og eldre dersom det ble funnet grunnlag for iverksetting av hele eller deler av reservekvoten. Kvoten på 5 dyr som ble foreslått iverksatt fra jaktstart ble fordelt på 3 avgrensede regioner ut fra registrerte gaupeskader på sau og tamrein. For fylkesmannens tilråding til avgrensninger av jaktregioner og fordeling av kvote på disse vises til saksutredning for gaupenemnda for Nord-Trøndelag og Fosen datert 12. november 02.

Gaupenemnda for Nord-Trøndelag og Fosen fattet vedtak den 12. desember 02 som avvek på flere punkter fra tilrådingen fra fylkesmannen. Nemnda fattet vedtak om en kvote på 9 dyr fra jaktstart, og at det maksimalt kunne tas ut 3 hunngauper 1 år og eldre av startkvoten. Kvoten på 9 dyr ble fordelt på 4 avgrensede regioner. Videre fattet nemnda vedtak om en reservekvote på inntil 8 dyr, som nemnda skal vurdere iverksatt innen 1. mars. For nemndas vedtak vises til protokoll fra møte den 12. desember 02. 

I brev av 17. januar 03 påklaget Naturvernforbundet i Nord-Trøndelag gaupenemndas vedtak av 12. desember 02 om kvote og kvotetildeling. 

Klagen ble behandlet av gaupenemnda i møte den 22. januar 03. Vedtak av 12. desember 02 ble opprettholdt, og saken er oversendt direktoratet for endelig avgjørelse. 

Klagens innhold

Naturvernforbundet i Nord-Trøndelag påklager størrelsen på vedtatt kvote. Naturvernforbundet viser til fylkesmannens tilråding til kvote, og til at et høyere uttak enn dette sannsynligvis vil føre til videre reduksjon i gaupebestanden. Forbundet mener det ikke er grunnlag for en ytterligere reduksjon av gaupestammen, og at en kvote i tråd med fylkesmannens tilråding er det maksimale som kan aksepteres. Videre viser forbundet til at det i nemndas vedtak om reservekvote ikke er noen begrensning i forhold til antall hunngauper 1 år og eldre som kan felles, noe som forbundet finner uakseptabelt .

Naturvernforbundet uttrykker en generell bekymring for reduksjonen i gaupebestanden på landsbasis.  

Gaupenemndas vurdering

Gaupenemnda for Nord-Trøndelag og Fosen kan ikke se at klagen fra Naturvernforbundet i Nord-Trøndelag inneholder nye opplysninger av betydning for saken. Nemnda viser til at de er satt til å utføre et skjønn, og vil ikke ytterligere kommentere påstanden fra forbundet om at nemnda mangler faglig begrunnelse for sitt vedtak. Når det gjelder reservekvoten viser nemnda til at hunndyrkvoten på 3  hunngauper 1 år og eldre ikke vil bli økt dersom ikke bestandsvurderingene tilsier dette. Nemnda mener en slik restriktiv hunndyrkvote vil være med på å hindre at gaupebestanden ikke blir ytterligere redusert med de vedtatte kvoter.

Med bakgrunn i faktiske opplysninger og vurderinger fant gaupenemnda det riktig å opprettholde sitt vedtak av 12. desember 02. Klagen fra Naturvernforbundet av 17. januar 02 ble ikke tatt til følge, og saken er oversendt direktoratet for endelig avgjørelse.

Direktoratets vurdering og konklusjon

Innledningsvis vises til saksframlegg fra Fylkesmannen i Nord-Trøndelag og protokoller fra møter i Gaupenemnda for Nord-Trøndelag og Fosen angående sak 4/02 og 1/03.

Generelt
Direktoratet for naturforvaltning har et hovedansvar for forvaltningen av gaupe i Norge. Dette innebærer bl.a. at direktoratet skal påse at de forvaltningsmål som er nedfelt i ulike politiske dokumenter og retningslinjer følges, og dermed at en levedyktig bestand av gaupe sikres. Samtidig er det en målsetting å holde oppe et aktivt jordbruk med adgang til å utnytte beiteressursene i utmarka med sau og rein. 

Ved behandlingen av St. meld. nr 35 (1996-97), jf Innst. S. nr 301 (1996-97) vedtok Stortinget å gjennomføre forsøksordninger med myndighet tillagt ulikt sammensatte rovviltutvalg på fylkesnivå. På denne bakgrunn fastsatte direktoratet den 07.11.1997 Forskrift om forsøk med regionale rovviltnemnder, om lisensjakt på jerv og om kvotefri jakt på gaupe, sist endret den 30. august 2002 til Forskrift om regionale rovviltnemnder. Grunnlaget for gaupenemndas virksomhet er dermed nedfelt direkte i sistnevnte forskrift med tilhørende retningslinjer, hvor det bl.a. heter: 

”Gaupenemndene skal forvalte bestanden av gaupe innenfor sitt geografiske virkeområde i tråd med forutsetningene i St. meld nr. 35 (1996-97) og Stortingets behandling av denne. Gaupenemnda er underlagt direktoratets instruksjonsmyndighet, og skal i faglige spørsmål søke råd hos fylkesmannen”. Videre står at: ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”.
I Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2002 (forvaltningsforskriften), fremgår under § 1: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder på bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter”. Videre fremgår under § 2: ”Tillatelse til felling av bjørn, jerv, ulv og gaupe etter bestemmelsene i §§ 3 – 5 kan bare gis dersom fellingen ikke vil være skadelig for bestandens overlevelse”. Kvotejakt på gaupe omhandles under § 4 i forskriften.

Det er en grunnleggende forutsetning for kvotejakten at denne ikke skal true målet om å sikre en levedyktig og sammenhengende bestand. Samtidig er jakta et virkemiddel for å regulere bestanden slik at skader på husdyr og tamrein begrenses.

Bestandsmessige forhold og skadesituasjon på sau og rein

Av saksutredning for gaupenemnda for Nord-Trøndelag og Fosen datert 12. november 02 fremgår at estimert minimumsbestand før jakt årene 1995 – 2002 var på henholdsvis 120, 120, 115, 90, 96 ,78, 42 og 66. Tilsvarende estimat før jakt i 2003 er i følge fylkesmannen på 50-60 gauper. Den nedadgående trenden er også beskrevet i nylig utgitt rapport fra Norsk institutt for naturforskning om bestandsestimat og –utvikling for gaupe i Norge i perioden 1996-2002. Av rapporten fremgår at gaupebestanden er halvert i regionen hvor Nord-Trøndelag fylke inngår i løpet av perioden (rapporten er å finne på internettadressen: www.nina.no/nidaros). Av saksutredningen av 12. november fremgår videre at bestandsreduksjon har vært et mål gjennom jaktuttaket fram til og med år 2000, og at strategien har ført til en betydelig reduksjon i gaupeskader på sau og rein.

Av saksutredningen nevnt over fremgår at det i 2002 er påvist 37 tilfeller av gaupeskader på sau og lam i Nord-Trøndelag, og at det kun er påvist 1 tilsvarende skade på Fosen i Sør-Trøndelag. Antall påviste skadetilfeller har hatt en nedadgående trend i begge områdene i perioden 1996-2002, og tilsvarende utvikling har en hatt i antall sau og lam erstattet som drept av gaupe. I "topp"-året 1996 ble det erstattet 1466 sauer og lam som drept av gaupe i Nord-Trøndelag, mens tilsvarende tall for 2002 er 397. På Fosen er det de siste år erstattet mellom 20 og 30 sauer og lam som drept av gaupe.

Utviklingen i forhold til påviste gaupeskader på rein, og antall rein erstattet som drept av gaupe, viser tilsvarende trend som for sau. Siste reindriftsår er det påvist 18 gaupeskader på rein i Nord-Trøndelag og Fosen, og det er erstattet 399 rein som drept av gaupe. Antall rein erstattet som drept av gaupe er gått betydelig ned hvert år siden reindriftsåret 1996/97, og er redusert med nesten 3/4 fra reindriftsåret 1996/97 til siste reindriftsår.

Av saksutredningen fremgår videre at Fylkesmannen i Nord-Trøndelag mener alle indikatorer peker i retning av en betydelig redusert gaupebestand siden 1999, og at fylkesmannen nå finner at det ikke er grunnlag for en ytterligere reduksjon av bestanden.

Naturvernforbundet i Nord-Trøndelag mener den vedtatte kvotestørrelse sannsynligvis vil føre til videre reduksjon i gaupebestanden, og at det ikke er grunnlag for en ytterligere reduksjon av bestanden.

Gaupenemnda har fattet vedtak om en kvote på 9 dyr fra jaktstart med en hunndyrbegrensning på maksimalt 3 hunngauper 1 år og eldre. Kvoten er fordelt på 4 avgrensede regioner. Det er videre vedtatt en reservekvote på inntil 8 dyr som nemnda skal vurdere iverksatt innen 1. mars. Det kan etter dette maksimalt felles 17 gauper i Nord-Trøndelag og Fosen under jakta i 2003, dersom hele reservekvoten blir iverksatt og hunndyrbegrensningen ikke nås.

Direktoratet finner ikke at foreliggende kunnskap om bestandsmessige forhold og om skadesituasjonen i Nord-Trøndelag og Fosen gir grunnlag for den kvotestørrelse som nemnda har vedtatt. Direktoratet vil vise til § 3 i Forskrift om regionale rovviltnemnder hvor det fremgår; ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”. Direktoratet anser ikke nemndas vedtak for å være i tråd med de nevnte paragrafer i Forskrift om regionale rovviltnemnder. Direktoratet finner heller ikke at det er tatt tilstrekkelig hensyn til de forvaltningsmål som er nedfelt i ulike politiske dokumenter og retningslinjer. Direktoratet viser videre til at den oppnådde bestandsreduksjon gjennom kvotejakta har ført til betydelig reduserte skader på bufe og tamrein, og at hensynet til skadereduksjon er ivaretatt i foregående år. En høy kvote vil føre til ytterligere bestandsreduksjon i området, og kan føre til at bestandshensyn ikke ivaretas i tilstrekkelig grad.  

Konklusjon
Direktoratet tar klagen fra Naturvernforbundet i Nord-Trøndelag til følge under henvisning til det som er nevnt ovenfor og med hjemmel i forvaltningslovens § 34, jf også forskrift om regionale rovviltnemnder av 30. august 2002. Kvoten for Nord-Trøndelag og Fosen fastsettes med dette til 9 gauper. Dersom 2 hunngauper 1 år og eldre blir felt, skal fylkesmannen stoppe kvotejakta på gaupe. Av kvoten på 9 gauper iverksettes det jakt på 6 gauper fra jaktstart. Regioninndelingen følger gaupenemndas vedtak av 12. desember 02, og kvoten fordeles på 1 gaupe i region en, 2 gauper i region to, 1 gaupe i region tre og 2 gauper i region fire.

Gaupenemnda skal innen 1 mars vurdere bruk av reservekvoten på inntil 3 dyr, dersom nye opplysninger om bestanden gir grunnlag for et økt uttak. Dersom gaupenemnda finner at det er grunnlag for å iverksette jakt på reservekvoten, kan det felles maksimalt 1 hunngaupe 1 år og eldre på denne kvoten.

Direktoratets vedtak er endelig og kan ikke påklages videre, jf forvaltningsloven § 28.
Med hilsen

Terje Bø
Morten Kjørstad

Seksjonssjef

